Cobain-regissør fant privat sextape
Denne helgen ble dokumentarfilmen om Kurt Cobain vist under filmfestivalen Tribeca i New York, og både Courtney Love (50) og regissør var til stede for å snakke om filmen i etterkant. Det var i den forbindelse at førstnevnte fortalte om den intime videofilmen.«Montage of Heck» inneholder en rekke film- og lydklipp som aldri har vært publisert tidligere, ettersom regissør Morgen fikk Loves tillatelse til å grave i familiens private arkiv. Plutselig fant han noe som kanskje var litt vel privat. – På en eller annen måte klarte Brett å finne sextapen, fortalte Courtney – som ifølge Billboard hadde en lattermild holdning til det hele. Et ørlite klipp fra tapen har faktisk fått plass i den ferdige dokumentaren, røpet Love. – Alle lager en sexvideo i løpet av livet, konkluderte hun. Første gangen hun så den ferdige dokumentarfilmen, satt datteren Frances Bean (22) – som er oppført som filmens produsent – i sofaen ved siden av henne. Det ble en følelsesladet opplevelse for dem begge, fortalte Love under helgens festivalvisning.Kurt Cobain ble funnet død i april 1994, bare 27 år gammel. Den gangen ble det raskt konstatert at Nirvana-frontmannen hadde tatt livet av seg, men konspirasjonsteoriene lever fremdeles i beste velgående. I fjor påsto Courtney Loves egen far, Hank Harrison, at det var datteren som forårsaket eksmannens død. Frances Bean mener imidlertid at faren hennes selv valgte å avslutte livet. – Kurt kom til et punkt i livet hvor han følte at han måtte ofre hele seg, alt han sto for. Rett og slett fordi han opplevde at det krevde en hel verden av ham. Jeg tror det var den utløsende faktor til at han ikke ønsket å være blant oss lenger, sa grungelegendens datter til Rolling Stone for et par uker siden. «Montage of Heck» settes opp på Verdensteatret i Tromsø den 24. og 27. april. Filmen vises dessuten på Trondheim Kino 23. april.
Da Brett Morgen samlet inn materiale til «Montage of Heck», dukket det opp en filmsnutt av dristig karakter.